Misdaadstatistieke: Moord, poging tot moord neem skerp toeMinister Bheki Cele het Vrydag die misdaadstatistieke van die vierde kwartaal van 2020-’21-boekjaar tydens ’n mediakonferensie bekendgemaak. (Foto: Jairus Mmutle/GCIS) Terwyl daar ’n afname in sekere kontakmisdaad was, het moord en poging tot moord in Suid-Afrika in die laaste kwartaal van 2020 met meer as 8% toegeneem. Minister Bheki Cele het Vrydag die misdaadstatistieke van die vierde kwartaal van 2020-’21-boekjaar tydens ’n mediakonferensie bekendgemaak. Luidens die statistieke het moord en poging tot moord onderskeidelik met 8, 4% en 8, 7% gestyg. Volgens Cele is 4 976 moorde tussen Januarie 2020 en Maart 2021 gepleeg. “Dit beteken dat 387 meer mense vermoor is, vergeleke die vorige jaar se syfers vir dieselfde tydperk.” Die polisie het altesaam 4 582 gevalle van poging tot moord tussen Januarie 2020 en Maart 2021 aangeteken. Volgens Cele was daar ook ’n toename in kapings (4,9%), rooftogte by residensiële eiendomme (7,6%) en rooftogte by nie-residensiële eiendomme (2,8%). Hoewel daar ’n afname van 10,6% in transitorooftogte was, blyk daar ’n skerp toename in die kaping van trokke te wees. Volgens Cele het die polisie 354 voorvalle van trokkapings aangeteken vergeleke met 284 voorvalle in dieselfde tyd die vorige jaar. Daar is ook een bankroof aangeteken. Wat seksuele misdrywe betref was daar ’n totale afname van 3,9%, wat volgens Cele ’n “positiewe teken” is. Soveel as 12 133 seksuele misdrywe is vir dié tydperk aangeteken, waarvan 9 518 verkragtingsake was. Cele het gesê in baie gevalle blyk dit dat die slagoffer en oortreder mekaar geken het. “Hoewel dit lyk asof seksuele misdrywe stabiliseer, kan ons nie bekostig om slap te lê nie. Wees verseker dat die polisie geslagsgebaseerde geweld as prioriteit ag.” Hy het ook gesê dat die polisie onverpoos werk om die reuse-agterstand in DNS-toetse van sake soos dié in te haal. Maroela Media het vroeër berig dat die regering ’n nuwe stelsel vir die bestuur van forensiese bewyse (Fem) ingestel het nadat talle DNS-toetse die afgelope jaar opgehoop het, maar dat dit egter stadig vorder wat geslagsgeweldsake betref. Benewens ’n afname in seksuele misdrywe blyk daar ook ’n afname in sekere kontakmisdaad te wees. Roof en aanranding met verswarende omstandighede het onderskeidelik met 7,9% en 9,3% afgeneem. Algemene roof en aanranding het ook afgeneem. Cele het tydens sy toespraak sy waardering teenoor polisiebeamptes uitgespreek en hulle bedank vir hulle diens te midde die Covid-19-pandemie. “Ek glo dat ons teen dié tempo ’n werklike verskil in die bekamping van misdaad kan maak.”